जोन्टीको खेल, सन्दीपको शो
कीर्तिपुरस्थित त्रिवि क्रिकेट मैदानमा शनिबार सामान्यभन्दा फरक माहोल थियो । प्राय: क्रिकेट प्रतियोगिता भइरहने यस मैदानमा क्रिकेट खेल नै भएको हो । तर प्रतिस्पर्धात्मक नभई मनोरञ्जनका रूपमा ।
काठमाडौँ — कीर्तिपुरस्थित त्रिवि क्रिकेट मैदानमा शनिबार सामान्यभन्दा फरक माहोल थियो । प्राय: क्रिकेट प्रतियोगिता भइरहने यस मैदानमा क्रिकेट खेल नै भएको हो । तर प्रतिस्पर्धात्मक नभई मनोरञ्जनका रूपमा ।दुई सातायता विश्व क्रिकेटका फिल्डिङका बादशाह दक्षिण अफ्रिकी क्रिकेटर जोन्टी रोड्स नेपालमा छन् । उनी नेपाली क्रिकेट खेलाडी तथा प्रशिक्षकलाई प्रशिक्षण दिन आएका हुन् । उनलाई नेपाल ल्याउने बन्दोबस्त गरेको नेपाल क्रिकेट स्कुल र स्पोर्ट्स एडले अटिजम केयर नेपाल सोसाइटीसँगको समन्वयमा शनिबार च्यारिटी क्रिकेट आयोजना गरेको हो । जन्मजात देखिने अटिजम रोगग्रसित बालबालिकाको सहयोग कोष स्थापनाका लागि अटिजम केयर नेपाल सोसाइटीले च्यारिटी खेल आयोजना गरेको हो । जोन्टी–११ र पारस–११ को नामबाट खेलाइएको टी–२० खेलमा राष्ट्रिय क्रिकेटरका साथै कलाकारको पनि सहभागिता थियो । ‘राइज अफ द क्रिकेटिङ स्टार्स विथ जोन्टी रोड्स’ नामक कार्यक्रमका ब्रान्ड एम्बासडर अभिनेता सुनील थापाले जोन्टी–११ र हास्य कलाकार तथा कान्तिपुर टेलिभिजनको कार्यक्रम ‘हाट द फ्लप’ का प्रस्तोता सन्दीप क्षेत्रीले पारस–११ को टिमबाट खेलेका थिए ।खेलमा जोन्टी–११ विजयी बन्यो । पारस–११ ले दिएको २ सय १० रनको लक्ष्य जोन्टी–११ ले अन्तिम ओभरमा पूरा गर्‍यो । नतिजा जेसुकै होस्, उपस्थित सयौं क्रिकेट समर्थकले सन्दीपको कमेडी तीन घण्टासम्म हेर्न पाए । ब्याटिङ, फिल्डिङ गर्दा होस् या बलिङ गर्दा सन्दीपको मनोरन्जनात्मक प्रस्तुति मैदानभरि पोखियो । कहिले उनी बाउन्ड्री रोपबाट बलिङ एक्सन सुरु गरेर त कहिले डेड बलका कारण मुख्य आकर्षण बनिरहे । त्यतिमात्र होइन खेल जारी रहे पनि बीचको समयमा सन्दीप कमेन्ट्रीमा पनि उत्तिकै छाए । खेलको मनोरञ्जनभन्दा बढी सन्दीपको एकल कमेडी देखिएको थियो । जोन्टीको खेल हेर्न मैदान पुगेका दर्शक सन्दीपको कमेडीमा मन्त्रमुग्ध भए । सन्दीपमात्र होइन ४९ वर्षे महान क्रिकेटर रोड्स पनि उत्तिकै उत्साही थिए । कहिले बलिङ, कहिले फिल्डिङमा उनले आफ्नो छरितोपन देखाए । १४ रन बनाएर आउट भएका सन्दीपविरुद्धको रोड्सको बलिङ हेर्नलायक थियो । च्यारिटी खेल भएकाले क्रिकेटको निर्धारित नियमबाट केही बाहिर गएर दर्शकको मनोरन्जनलाई खेलिएको थियो ।जोन्टीको प्रतिस्पर्धी टोलीको नेतृत्व गरेका राष्ट्रिय टोलीका कप्तान पारस खड्का पनि आफ्नो स्वाभाविक छविभन्दा फरक व्यवहारमा देखिए । पारस पनि सन्दीप र रोड्ससँगै क्रिकेटमा मनोरञ्जन मिसाउँदै थिए । एकै ओभरमा कहिले राइट त कहिले लेफ्ट पोजिसनबाट ब्याटिङ गरेका पारसको बलिङशैली पनि असामान्य थियो । त्यसैले त उनको एकै ओभरमा अभिनेता सुनील थापाले ४ चौका हान्न सके ।जोन्टी कात्तिक २६ मा नेपाल आएका थिए । कात्तिक २८ देखि १० दिनसम्म उनले नेपाली यू–१९ राष्ट्रिय टोलीका खेलाडी तथा यू–१६ र यू–१४ क्रिकेटरलाई प्रशिक्षण दिएका थिए । जोन्टीसँगै वेस्ट इन्डिज र अफगानिस्तानका पूर्व फिल्डिङ प्रशिक्षक रायन मेरोनले पनि नेपाली क्रिकेटरलाई प्रशिक्षण दिएका थिए ।प्रशिक्षणका क्रममा जोन्टीले नेपाली युवा क्रिकेटरको प्रतिभा अन्य एसियाली मुलुकका खेलाडीभन्दा उच्च रहेको पहिल्याएका छन् । साथै यस्ता क्याम्प तथा प्रशिक्षण निरन्तर हुनुपर्ने उनको सुझाव छ । कमजोर पूर्वाधारका बाबजुत नेपाली क्रिकेटको क्षमता र लोकप्रियतामा आफू नतमस्तक रहेको जोन्टीको भनाइ छ । 